Senedd Cymru

Y Pwyllgor Plant, Pobl Ifanc ac Addysg

**A yw plant a phobl ifanc anabl yn cael mynediad cyfartal at addysg a gofal plant?**

1. Paratowyd y ddogfen hon yn Microsoft Word. Mae dogfen esbonio ar gael [[ar ffurf Microsoft Word](https://eur02.safelinks.protection.outlook.com/?url=https%3A%2F%2Fsenedd.cymru%2Fmedia%2Fuhlh01ea%2Fopsiynau-hygerchedd-word.docx&data=05%7C01%7CRhayna.Mann2%40senedd.wales%7C6dca2be09fd34b7e7c1608dadddef418%7C38dc5129340c45148a044e8ef2771564%7C0%7C0%7C638066246888773471%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=1gNjSITrY4favXuaAcqU9iouehWHy%2Fe1tExX%2BnyMpdU%3D&reserved=0)] os oes angen unrhyw gymorth arnoch i ddefnyddio’r opsiwn ‘Read aloud’, neu i newid lliwiau cefndir y dudalen, maint y testun neu liw y testun.

## Ni yw’r Pwyllgor Plant, Pobl Ifanc ac Addysg, yn Senedd Cymru. Rydym yn grŵp trawsbleidiol o Aelodau sy’n cydweithio i edrych ar waith Llywodraeth Cymru a chyrff cyhoeddus eraill Cymru. Rydym yn gwneud argymhellion am bethau yr hoffem eu gweld yn cael eu newid neu eu gwella. Er na allwn wneud y newidiadau hyn ein hunain, mae'n rhaid i Lywodraeth Cymru ystyried ein hargymhellion a phenderfynu a ddylai eu derbyn ai peidio.

Bydd ein darn nesaf o waith yn edrych i weld a yw plant a phobl ifanc anabl a niwrowahanol yn cael mynediad cyfartal at leoliadau addysg a gofal plant. Bydd ein gwaith yn cynnwys anableddau corfforol a synhwyraidd, ynghyd ag anghenion dysgu ychwanegol a chyflyrau niwrowahanol. Mae’n edrych ar ddarpariaeth gofal plant cyn ysgol a lleoliadau ysgol gorfodol (rhwng 0 ac 16 oed.)

Mae rhai o’r pethau y mae gennym ddiddordeb mewn clywed amdanynt yn cynnwys:

* A yw plant a phobl ifanc anabl a niwrowahanol yn gallu cael mynediad at bopeth y mae eu hysgol neu eu gofal plant yn ei gynnig?
* A yw plant a phobl ifanc anabl a niwrowahanol yn cael eu gadael allan o unrhyw ran o'u haddysg oherwydd eu hanabledd neu oherwydd eu bod yn niwrowahanol?
* A yw plant a phobl ifanc anabl a niwrowahanol wedi dioddef gwahaniaethu oherwydd eu hanabledd neu oherwydd eu bod yn niwrowahanol?
* Pa effaith y mae'r materion hyn yn ei chael ar iechyd meddwl a llesint plant a phobl ifanc anabl a niwrowahanol a pha mor dda y maent yn ei wneud yn yr ysgol neu'r feithrinfa?
* Beth yw'r rhwystrau i ysgolion a darparwyr gofal plant o ran darparu addysg gynhwysol a hygyrch?
* Pa mor dda y mae ysgolion neu ddarparwyr gofal plant yn siarad â phlant a phobl ifanc anabl a niwrowahanol a’u teuluoedd, ac yn rhoi’r wybodaeth ddiweddaraf iddynt neu’n eu cynnwys mewn penderfyniadau a dewisiadau?
* A yw plant a phobl ifanc anabl a niwrowahanol a'u teuluoedd yn teimlo eu bod yn cael yr un dewisiadau â phlant a phobl ifanc eraill a'u teuluoedd?
* A oes darpariaeth dda ar gyfer gwahanol fathau o anabledd?

Byddwn yn casglu gwybodaeth mewn gwahanol ffyrdd.

Byddwn yn cynnal sesiynau tystiolaeth lafar, lle byddwn yn gofyn cwestiynau i bobl yn ystod cyfarfod Pwyllgor. Dyma lle rydym yn aml yn clywed gan sefydliadau.

Byddwn hefyd yn mynd ar ymweliadau ledled Cymru i gwrdd â phobl lle maent yn byw ac i glywed yn uniongyrchol am eu profiadau.

Rydym hefyd yn casglu tystiolaeth mewn fformatau eraill. Mae hyn yn aml ar ffurf pobl yn anfon gwybodaeth yn ysgrifenedig atom drwy e-bost. Gallwn hefyd dderbyn mathau eraill o dystiolaeth, fel fideos. Dylech anfon eich sylwadau at: [SeneddPlant@Senedd.Cymru](mailto:SeneddPlant@Senedd.Cymru)

Rydym am wneud yn siŵr ein bod mor gynhwysol a hygyrch â phosibl. Rydym yn agored i'ch syniadau am sut yr hoffech chi rannu eich barn gyda ni. Cysylltwch â ni a gallwn gael sgwrs am y ffordd orau i chi gymryd rhan.

Rydym hefyd eisiau clywed gennych chi os ydych chi'n teimlo ein bod ni wedi creu unrhyw rwystrau anfwriadol i chi rhag cymryd rhan. Rydym am wneud yn siŵr ein bod mor gynhwysol a hygyrch â phosibl, ac os nad yw hyn yn digwydd, rydym am glywed sut y gallwn newid hyn.

Byddwn yn casglu gwybodaeth dros y misoedd nesaf, dros yr haf ac yn yr hydref. Y dyddiad cau ar gyfer darparu gwybodaeth i ni yw **Dydd Gwener 29 Medi**. Bydd yr holl wybodaeth yn cael ei defnyddio i’n helpu i ofyn cwestiynau i Lywodraeth Cymru ar ddiwedd y darn hwn o waith. Bydd eich gwybodaeth yn ein helpu i greu syniadau ar gyfer y newidiadau rydym am eu gweld yn digwydd.

Fel Pwyllgor, nid ydym yn gallu trafod achosion unigol, ond gall eich profiadau helpu i lywio newidiadau ledled Cymru.

Rydym yn edrych ymlaen at glywed gennych.